**“Mõtetest tegudeni” taotlusvooru juhend**

Hea tegus skaut, kes sa soovid oma mõtte teoks teha!

See juhend on loodud toetama sind projekti idee leidmisel, taotluse täitmisel ja idee elluviimisel.

**Loe see enne taotluse täitmist läbi ja küsimuste korral uuri lisa**: [majandus@skaut.ee](mailto:majandus@skaut.ee).

Projektikonkurss „Mõtetest tegudeni“ (edaspidi MõTe) võimaldab sul ise oma skautlikele ettevõtmistele rahastust taotleda. Oluline on, et taotlust kirjutades õpid, kuidas ennast korrektselt ja mõjusalt väljendada; **sisustada oma projekti taotlusvoorus välja kuulutatud eesmärgi järgi**; **selgitada eelarves oma rahataotluse sisu** ning **anda projekti jooksul ja lõppemisel tehtust ka aru**. Soovime, et **taotlusvoor toetab noorte omaalgatust** ja taotluse kirjutamisel oleksid kaasatud ka noorte juhid, kes nõustavad ja toetavad, ent idee realiseerimine ja idee genereerimine võiks olla noorte enda teha.

**Esmalt tuleb täita taotlus, mille leiad siit**: https://skaut.ee/liikmele/motetesttegudeni/.

**NB**! Taotluskeskkonnas tähtpäevaks esitamata taotlusi läbi ei vaadata ja toetust need projektid ei saa, seega palun esita taotlus vastava lingi kaudu!

**NB**! Taotluse täitmisel pea silmas, et mõte, mille teostamist soovid, vastaks skautlikule mõttelaadile ja toetaks skaudioskuste arengut. Arvesta, et projekti hindaja ei pruugi teada iga detaili sinu üksuse tegemistest ning peab sinu projektist aru saama taotluses kirjapandu põhjal, seega ole konkreetne ning katsu taotluses luua selgus, mis sinu projekti raames toimuma hakkab.

Taotluse täitmisel **kaasa kindlasti oma salga- või üksusejuht**, kes sind esimesena abistada saab.

Taotluse tekst esita meile **eesti keeles** (eelistame taotlusi, mis on koostatud eesti kirjakeele normi järgi). Kui sul peaks tekkima keele probleeme, siis küsi abi, kasutada saad ka tõlkemootoreid, nagu deepl ja Google Translate.

**Projekti allfond**

Projekti allfondi lahter aitab kiirendada ankeedi lugemist.

**Allfond „Programmiline tegevus“** on projektitaotlustele, mis vastavad ESÜ juhatuse valitud teemadele (juhatus toetub suuna näitamisel ESÜ arengukavale ja ka üldistele vajadustele noorsoo kasvatamise valdkonnas). Näiteks juhul, kui ESÜ juhatus on leidnud, et johtuvalt ESÜ arengukavast tuleb mingil perioodil panna erilist rõhku just „kasvule“, siis peaksid selle allfondi raames esitatud taotlused olema suunatud rohkem skautluse tutvustamisele või laiahaardelisele noorte kaasamisele, aidates nii kaasa skautlike väärtuste levitamisele ja liikmeskonna kasvule.

**PS**. Kui plaanid üritust korraldada Tagametsas, siis ESÜ üksuste jaoks on Tagametsa broneeritud iga aasta juuli kahel viimasel nädalal ja sel ajal saab kogu laagrikeskust kasutada tasuta. Teistel aegadel maksab Tagametsa rent skaudiüritusteks -50% tavahinnast ja broneerimine toimub vastavalt vabadele aegadele. Tagametsas ürituse korraldamise plaani korral kirjuta sellest kindlasti kõigepealt ka tagametsa@skaut.ee.

**Allfond „Varustuse soetamine“** võimaldab üksusel soetada endale tegevusvarustust. Loomulikult on ka ESÜ laos varustust, mida liikmed laenutada saavad, kuid on loomulik, et iga kord ESÜ lattu sõitmine või ka kõige ESÜ laos hoiustamine ei ole mõistlik ning osa varustust peab olema olemas ka üksustel endal. See allfond aitab soetada sellist varustust, mille järele on üksusel põhjendatud vajadus ja mille kohta on olemas kasutusplaan.

**Allfond „Sümboolika“** on õige koht taotlejale, kes on alles alustamas uue salgaga ning vajab abi, et soetada uusi väliseid tunnusmärke (nt kaelarätid), mis tekitavad sisemist ühtekuuluvustunnet ning ka vanadele tegijatele, kes vajavad abi lippude, kaelarättide või embleemide uuendamiseks.

**Allfond „Reisitoetused“** on mõeldud taotlejale, kes on suundumas skaudiüritustele välismaal ning vajavad abi reisiraha kokkusaamiseks.

**Allfond “NTK”** on mõeldud Noorte Tegijate Klubi projektidele.

**Lühikirjeldus**

Projekti lühikirjeldus võtab esmalt mõne lausega kokku, mis probleemi projekti raames lahendatakse, millised on oodatavad väljundid, kes on projekti sihtrühmaks või kasusaajad. Seejärel võiks lühikirjelduses olla loetletud sammud, mis projekti õnnestumiseks on vajalikud, kuna iga taotlus on erinev, siis sõltub projekti kirjelduse pikkus ka taotluse sisust. Oluline on, et hindamiskomisjon saab kiiresti aru, milleks raha taotletakse ja kuidas selline projekt aitab probleemi lahendada või olukorda parandada ning kuidas kujutatakse ette samme, mis projekti elluviimiseks on vaja ära teha.

**NB!** Kindlasti näita ära, millal projekti elluviimisega tegelema asud ja millal projekt lõpeb. **Pärast**

**projekti toimumist ootame kindlasti ka projekti kokkuvõtet.**

**Motivatsioonikiri**

Motivatsioonikiri on taotluse oluline osa. Kui lühikirjelduses ootame taotlejalt konkreetsust, siis motivatsioonikiri võiks edasi anda projekti taotleja motivatsiooni asjaga tegeleda. Kiri võiks näidata, et taotleja on valmis võtma vastutuse ja üheskoos sõpradega midagi vahvat teoks tegema. Motivatsioonikirja puhul ei ole ette nähtud vormistusreegleid, kuid see **1 lk** peaks haakuma taotlusega ja olema mõjus ehk tekitama hindajas soovi projekti elluviimist toetada ja realiseerumas

näha.

**Taotluste esitamine**

Hindamine ja MõTe taotluste esitamine toimub kaks korda aastas.

Taotluseid saad esitada:

• Veebruar/märts (hindamistulemused aprillis) ja

• September (hindamistulemused oktoobris).

**Hindamine**

Sinu edastatud taotlust loeb esmalt ESÜ majandusjuhi majandustöörühm, kes kontrollib, kas taotlused vastavad vorminõuetele ja vastatud on kõigile küsimustele. Majandustöörühm võib paluda taotlejalt selgitusi ja täpsustusi. Seejärel hindab korrektselt esitatud taotlusi ESÜ juhatus, kes muuhulgas lähtub toetamisotsuse langetamisel järgmistest kriteeriumitest:

1) kas taotlejal on vajadus lisarahastuse saamiseks MõTe kaudu;

2) kas projekt toetab üksuse arengut/kasvu;

3) kas taotluses kirjeldatud projekt seostub ESÜ programmiliste eesmärkidega, johtuvalt skautlikest väärtustest ning ESÜ arengu- ja tegevuskavast.

**Projekti lõpetuseks**

Nüüd, kui projekt on ellu viidud, saada projekti lühikirjelduses toodud projekti lõppkuupäevaks ka projektiga seonduv aruandlus (kui tegemist on varustuse soetamisega, siis hiljemalt 2 kuud pärast kulutuste tegemist). Soovime näha, kuidas raha kulutasid ja kas projekti eesmärgid said täidetud. Juhul, kui said toetust mõne koolituse või ürituse korraldamiseks või seal osalemiseks, siis jaga ka tehtud pilte.

*Edu kirjutamisel!*